CELEX: 32015R1821
Language: el
Date: 2015-10-09 00:00:00
Title: Εκτελεστικός κανονισμός (ΕΕ) 2015/1821 της Επιτροπής, της 9ης Οκτωβρίου 2015, για την τροποποίηση του εκτελεστικού κανονισμού (ΕΕ) αριθ. 1106/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας και για την τροποποίηση του εκτελεστικού κανονισμού (ΕΕ) αριθ. 861/2013 του Συμβουλίου για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας

10.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 265/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1821 ΤΗΣ ΕΠΙΤΡΟΠΉΣ
   της 9ης Οκτωβρίου 2015
   για την τροποποίηση του εκτελεστικού κανονισμού (ΕΕ) αριθ. 1106/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας και για την τροποποίηση του εκτελεστικού κανονισμού (ΕΕ) αριθ. 861/2013 του Συμβουλίου για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (ο «βασικός κανονισμός»),
   Έχοντας υπόψη τον εκτελεστικό κανονισμό (ΕΕ) αριθ. 1106/2013 του Συμβουλίου, της 5ης Νοεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας (2), και ιδίως το άρθρο 2,
   Εκτιμώντας τα ακόλουθα:
   A.   ΙΣΧΥΟΝΤΑ ΜΕΤΡΑ
   
   
               (1)
            
            
               Με τον εκτελεστικό κανονισμό (ΕΕ) αριθ. 1106/2013 του Συμβουλίου, το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση συρμάτων από ανοξείδωτο χάλυβα που περιέχουν κατά βάρος:
               
                           —
                        
                        
                           τουλάχιστον 2,5 % νικέλιο, εκτός από σύρμα που περιέχει κατά βάρος τουλάχιστον 28 % αλλά όχι περισσότερο από 31 % νικέλιο και τουλάχιστον 20 % αλλά όχι περισσότερο από 22 % χρώμιο,
                        
                     
                           —
                        
                        
                           λιγότερο από 2,5 % νικέλιο, εκτός από σύρμα που περιέχει κατά βάρος τουλάχιστον 13 % αλλά όχι περισσότερο από 25 % χρώμιο και τουλάχιστον 3,5 % αλλά όχι περισσότερο από 6 % αλουμίνιο,
                        
                     που υπάγονται επί του παρόντος στους κωδικούς ΣΟ 7223 00 19 και 7223 00 99, καταγωγής Ινδίας («το υπό εξέταση προϊόν»).
            
         
               (2)
            
            
               Κατά την έρευνα που οδήγησε στην επιβολή οριστικού δασμού αντιντάμπινγκ συνεργάστηκε μεγάλος αριθμός παραγωγών-εξαγωγέων από την Ινδία. Κατά συνέπεια, η Ευρωπαϊκή Επιτροπή («η Επιτροπή») επέλεξε δείγμα ινδών παραγωγών-εξαγωγέων για να συμμετάσχουν στην έρευνα.
            
         
               (3)
            
            
               Το Συμβούλιο επέβαλε ατομικούς δασμολογικούς συντελεστές στις εισαγωγές του υπό εξέταση προϊόντος από 0 % έως 12,5 % για τις εταιρείες του δείγματος και μέσο σταθμισμένο δασμό ύψους 5 % για τις συνεργαζόμενες εταιρείες που δεν περιλήφθηκαν στο δείγμα. Κατάλογος των συνεργαζόμενων παραγωγών-εξαγωγέων που δεν περιλήφθηκαν στο δείγμα περιέχεται στο παράρτημα του εκτελεστικού κανονισμού (ΕΕ) αριθ. 1106/2013. Το εν λόγω παράρτημα τροποποιήθηκε με τον εκτελεστικό κανονισμό (ΕΕ) 2015/1019 της Επιτροπής (3).
            
         
               (4)
            
            
               Επίσης, το Συμβούλιο επέβαλε δασμό σε επίπεδο χώρας ύψους 12,5 % σε όλες τις άλλες εταιρείες που δεν αναγγέλθηκαν ή δεν συνεργάστηκαν στην έρευνα.
            
         
               (5)
            
            
               Στο άρθρο 2 του εκτελεστικού κανονισμού (ΕΕ) αριθ. 1106/2013 ορίζεται ότι, εάν κάποιος νέος παραγωγός-εξαγωγέας από την Ινδία υποβάλει στην Επιτροπή επαρκή στοιχεία που να αποδεικνύουν ότι:
               
                           α)
                        
                        
                           δεν πραγματοποίησε εξαγωγές του υπό εξέταση προϊόντος στην Ένωση κατά την περίοδο την οποία αφορούν τα μέτρα, δηλαδή από την 1η Απριλίου 2011 έως τις 31 Μαρτίου 2012 («η περίοδος της αρχικής έρευνας»)·
                        
                     
                           β)
                        
                        
                           δεν συνδέεται με εξαγωγείς ή παραγωγούς οι οποίοι υπόκεινται στα μέτρα αντιντάμπινγκ που επιβάλλονται με τον εν λόγω κανονισμό· και
                        
                     
                           γ)
                        
                        
                           είτε έχει πράγματι πραγματοποιήσει εξαγωγές του υπό εξέταση προϊόντος στην Ένωση μετά την περίοδο της έρευνας είτε έχει συνάψει αμετάκλητη συμβατική υποχρέωση να εξαγάγει σημαντική ποσότητα του υπό εξέταση προϊόντος στην Ένωση μετά την περίοδο της αρχικής έρευνας,
                        
                     τότε, το άρθρο 1 παράγραφος 2 του εν λόγω κανονισμού μπορεί να τροποποιηθεί με την εφαρμογή στον νέο παραγωγό-εξαγωγέα του δασμολογικού συντελεστή που εφαρμόζεται στις συνεργαζόμενες εταιρείες οι οποίες δεν περιλήφθηκαν στο δείγμα, δηλαδή τον σταθμισμένο μέσο δασμό ύψους 5 %.
            
         B.   ΑΙΤΗΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
   
   
               (6)
            
            
               Η ινδική εταιρεία Amar Precision Wire Products Pvt., Ltd. («ο αιτών» ή «η Amar») ζήτησε να της εφαρμοστεί ο δασμολογικός συντελεστής που εφαρμόζεται στις συνεργαζόμενες εταιρείες που δεν περιλήφθηκαν στο δείγμα («μεταχείριση νέου παραγωγού-εξαγωγέα» ή «ΜΝΠΕ»).
            
         
               (7)
            
            
               Διενεργήθηκε εξέταση για να εξακριβωθεί κατά πόσον ο αιτών πληροί τα κριτήρια ώστε να του εφαρμοστεί ΜΝΠΕ, όπως ορίζεται στο άρθρο 2 του εκτελεστικού κανονισμού (ΕΕ) αριθ. 1106/2013.
            
         
               (8)
            
            
               Στον αιτούντα απεστάλη ερωτηματολόγιο με το οποίο του ζητήθηκε να παράσχει αποδεικτικά στοιχεία ότι τηρεί το σύνολο των κριτηρίων που αναφέρονται ανωτέρω στο άρθρο 2 του εκτελεστικού κανονισμού (ΕΕ) αριθ. 1106/2013.
            
         
               (9)
            
            
               Η Επιτροπή αναζήτησε και εξακρίβωσε όλες τις πληροφορίες που έκρινε αναγκαίες προκειμένου να καθοριστεί κατά πόσον ο αιτών πληροί τα τρία κριτήρια, ώστε να του εφαρμοστεί ΜΝΠΕ. Πραγματοποιήθηκε επίσης επίσκεψη εξακρίβωσης στις εγκαταστάσεις της εταιρείας:
               
                           —
                        
                        
                           Amar Precision Wire Products Pvt., Ltd. στη Satara
                        
                     
         
               (10)
            
            
               Ο αιτών προσκόμισε επαρκή στοιχεία που αποδεικνύουν ότι πληροί τα τρία κριτήρια που αναφέρονται στο άρθρο 2 του εκτελεστικού κανονισμού (ΕΕ) αριθ. 1106/2013. Ο αιτών πράγματι απέδειξε ότι:
               
                           i)
                        
                        
                           δεν εξήγαγε το υπό εξέταση προϊόν στην Ένωση κατά την περίοδο της αρχικής έρευνας, με εξαίρεση ένα δείγμα συναλλαγών που περιγράφεται λεπτομερώς στην αιτιολογική σκέψη 11·
                        
                     
                           ii)
                        
                        
                           δεν συνδέεται με εξαγωγέα ή παραγωγό της Ινδίας ο οποίος υπόκειται στα μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 1106/2013 · και
                        
                     
                           iii)
                        
                        
                           στην πραγματικότητα άρχισε να πραγματοποιεί τις εξαγωγές του υπό εξέταση προϊόντος στην Ένωση τον Ιούνιο του 2014 και δεσμεύεται από περαιτέρω συμβατική υποχρέωση συνέχισης των εν λόγω εξαγωγών·
                        
                     και, κατά συνέπεια, μπορεί να του εφαρμοστεί ο δασμολογικός συντελεστής που εφαρμόζεται στις συνεργαζόμενες εταιρείες οι οποίες δεν περιλαμβάνονται στο δείγμα, δηλαδή 5 %, σύμφωνα με το άρθρο 2 του εκτελεστικού κανονισμού (ΕΕ) αριθ. 1106/2013, και θα πρέπει να προστεθεί στον κατάλογο των συνεργαζόμενων ινδών παραγωγών-εξαγωγέων που δεν περιλαμβάνονται στο δείγμα.
            
         
               (11)
            
            
               Στην απάντησή του στο ερωτηματολόγιο ΜΝΠΕ, ο αιτών δέχθηκε ότι είχε πράγματι πραγματοποιήσει εξαγωγές στην Ένωση κατά την περίοδο της αρχικής έρευνας, αλλά οι εξαγωγές αφορούσαν μόνο ένα δείγμα συναλλαγών μικρής ποσότητας και αξίας κάτω των 500 ευρώ, με αεροπορική μεταφορά. Τα έγγραφα που ελέγχθηκαν επιτόπου (συμπεριλαμβανομένης της ανταλλαγής αλληλογραφίας που οδήγησε στην εν λόγω αποστολή και περαιτέρω αλληλογραφία) επιβεβαίωσε τον χαρακτήρα δείγματος της συναλλαγής. Κατά συνέπεια, συνάγεται το συμπέρασμα ότι η εν λόγω συναλλαγή δεν αποτελεί λόγο για να απορριφθεί το αίτημα του αιτούντος για ΜΝΠΕ.
            
         
               (12)
            
            
               Η Επιτροπή πληροφόρησε τον αιτούντα και τον ενωσιακό κλάδο παραγωγής σχετικά με τα προαναφερθέντα πορίσματα και τους παρέσχε τη δυνατότητα να υποβάλουν τις παρατηρήσεις τους. Δεν υποβλήθηκαν παρατηρήσεις.
            
         
               (13)
            
            
               Θα πρέπει να αποδοθεί στον αιτούντα νέος πρόσθετος κωδικός TARIC (Ενοποιημένο Δασμολόγιο της Ευρωπαϊκής Ένωσης) (B121). Για λόγους καθαρά τεχνικής ενσωμάτωσης στο TARIC, ο παρών κανονισμός θα πρέπει να τροποποιήσει τον εκτελεστικό κανονισμό (ΕΕ) αριθ. 861/2013 του Συμβουλίου (4) και να αποδώσει στον αιτούντα τον ίδιο πρόσθετο κωδικό TARIC (Β121).
            
         
               (14)
            
            
               Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΚ) αριθ. 1225/2009,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ακόλουθη εταιρεία προστίθεται στον κατάλογο των ινδών παραγωγών-εξαγωγέων που περιλαμβάνεται στο παράρτημα του εκτελεστικού κανονισμού (ΕΕ) αριθ. 1106/2013:
   
      
                  Όνομα εταιρείας
               
               
                  Πόλη
               
               
                  Πρόσθετος κωδικός TARIC
               
            
                  «Amar Precision Wire Products Pvt., Ltd.
               
               
                  Satara, Maharashtra
               
               
                  B121»
               
            
   Άρθρο 2
   Ο πίνακας του άρθρου 1 παράγραφος 2 του εκτελεστικού κανονισμού (ΕΕ) αριθ. 861/2013 αντικαθίσταται από τον εξής πίνακα:
   
      
                  «Εταιρεία
               
               
                  Δασμός (%)
               
               
                  Πρόσθετος κωδικός TARIC
               
            
                  Raajratna Metal Industries, Ahmedabad, Gujarat
               
               
                  3,7
               
               
                  B775
               
            
                  Venus Wire Industries Pvt. Ltd, Βομβάη, Maharashtra
               
               
                  3,0
               
               
                  B776
               
            
                  Precision Metals, Βομβάη, Maharashtra
               
               
                  3,0
               
               
                  B777
               
            
                  Hindustan Inox Ltd., Βομβάη, Maharashtra
               
               
                  3,0
               
               
                  B778
               
            
                  Sieves Manufacturer India Pvt. Ltd., Βομβάη, Maharashtra
               
               
                  3,0
               
               
                  B779
               
            
                  Viraj Profiles Vpl. Ltd., Thane, Maharashtra
               
               
                  0,0
               
               
                  B780
               
            
                  ΚΕΙ Industries Limited, Νέο Δελχί
               
               
                  0,0
               
               
                  B925
               
            
                  Superon Schweisstechnik India Ltd, Gurgaon, Haryana
               
               
                  3,7
               
               
                  B997
               
            
                  Amar Precision Wire Products Pvt., Ltd, Satara, Maharashtra
               
               
                  3,7
               
               
                  B121
               
            
                  Εταιρείες που απαριθμούνται στο παράρτημα
               
               
                  3,4
               
               
                  βλέπε παράρτημα
               
            
                  Όλες οι άλλες εταιρείες
               
               
                  3,7
               
               
                  B999»
               
            
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 22.12.2009, σ. 51.
   
      (2)  ΕΕ L 298 της 8.11.2013, σ. 1.
   
      (3)  Εκτελεστικός κανονισμός (ΕΕ) 2015/1019 της Επιτροπής, της 29ης Ιουνίου 2015, για την τροποποίηση του εκτελεστικού κανονισμού (ΕΕ) αριθ. 1106/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από ανοξείδωτο χάλυβα καταγωγής Ινδίας, για την τροποποίηση του εκτελεστικού κανονισμού (ΕΕ) αριθ. 861/2013 του Συμβουλίου για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων ανοξείδωτου χάλυβα καταγωγής Ινδίας και για την κατάργηση του εκτελεστικού κανονισμού (ΕΕ) 2015/49 της Επιτροπής (ΕΕ L 163 της 30.6.2015, σ. 18).
   
      (4)  Εκτελεστικός κανονισμός (ΕΕ) αριθ. 861/2013 του Συμβουλίου, της 2ας Σεπτεμβρίου 2013, για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων ανοξείδωτου χάλυβα καταγωγής Ινδίας (ΕΕ L 240 της 7.9.2013, σ. 1).